Faraldsfræðilegar rannsóknir , hvaða nafni sem þær nefnast , byggjast á gögnum um einstaklinga . Ýmsar aðferðir eru til að flokka mismunandi tegundir gagna en almennt má segja að þau skiptist í afmörkuð ( discrete ) og samfelld ( continuous ) gögn ( 1 ) . Afmörkuð gögn eru þau sem aðeins geta tekið á sig tiltekinn afmarkaðan fjölda gilda og engin gildi þar á milli ( ekki brot eða hluta af gildum ) . Einfaldasta gerð afmarkaðra gagna eru þau sem aðeins geta tekið á sig tvö gildi , til dæmis karl , kona eða lifandi / látinn ( hvoru tveggja oft táknað með tölustöfunum 1 og 2 , 0 eða 1 eða einhverjum bókstöfum ) . Er þá talað um tvískipt eða tvískorin ( dichotomous ) gögn . Ef um fleiri flokka er að ræða er talað um margskipt ( multitomous ) gögn . Margskipt gögn falla í þrjá flokka , nafntölugögn ( nominal ) , raðtölugögn ( ordinal ) og töluleg afmörkuð gögn ( numerical discrete data ) . Nafntölugögn og raðtölugögn eru á eigindlegu formi ( qualitative ) og eru oftast skráð með einhvers konar kóða sem getur verið tala , talnaröð , röð bókstafa eða orð . Töluleg afmörkuð gögn eru hins vegar megindleg og eru skráð sem stærð , það er gögnin fela í sér einhvers konar tölulega mælingu eða talningu , til dæmis fjölda sjúkdómsgreininga . Nafntölugögn fela ekki í sér neina sérstaka röð , gögnin hreinlega nefna fyrirbærin sem þau standa fyrir en fela ekki í sér samanburð eða uppröðun á borð við betra-verra eða stór-stærri-stærstur . Sem dæmi um slík gögn má taka búsetu eftir kjördæmum , sjúkdómsgreiningar eða kynþátt ( til dæmis svartir , asískir , hvítir , aðrir ) . Raðtölugögn hins vegar fela í sér slíka uppröðun eða samanburð . Þar er um að ræða eigindleg gögn sem skipa sér í tiltekna röð með skilgreindum fjölda gilda ( því þetta eru jú afmörkuð gögn ) . Slík gögn eru til dæmis stigun krabbameins ( til dæmis samkvæmt TNM kerfi ) þar sem er skilgreindur fjöldi flokka sem raðast eftir stigi meinsins en engin millistig . Eins má nefna einfaldari stigunarkerfi til dæmis í þvagræktun þar sem fjöldi sýkla er gefinn til kynna með + , + + eða + + + . Mikilvægt er að átta sig á að bilin milli flokkanna eru ekki endilega jöfn . Tökum dæmi um gögn um reykingavenjur sem stundum eru skráð sem þrír flokkar : hættur , reykir , aldrei reykt . Augljóslega er ekki hægt að skilja þetta sem svo að munurinn á flokkunum " hættur " og " reykir " sé sá sami og munurinn á " reykir " og " aldrei reykt " . Töluleg afmörkuð gögn eru flóknasta gerð afmarkaðra gagna þar sem hinir afmörkuðu flokkar fela ekki í sér eigindleg gögn heldur megindleg eins og áður segir . Dæmi um slík gögn er til dæmis fjöldi lyfja sem sjúklingur er á , fjöldi miðeyrnasýkinga hjá barni á einu ári . Þessi gögn eru skilgreind sem afmörkuð þar sem , þó að um töluleg , megindleg gögn sé að ræða , þau geta aðeins tekið á sig ákveðin gildi og ekkert þar á milli , annaðhvort er sjúklingur á þremur eða fjórum lyfjum , en ekki þremur og hálfu . Samfelld ( continuous ) gögn eru þau sem eru megindleg og geta tekið á sig hvaða gildi sem er á samfelldum skilgreindum skala með upphafi og endapunkti . Klínísk gögn eru gjarnan af þessu tagi , svo sem hæð , þyngd , blóðsykur , blóðþéttni lyfja og svo framvegis . Þessi gögn eru almennt nákvæmari en hin afmörkuðu og nákvæmni þeirra takmarkast fyrst og fremst af aðferðunum sem notaðar eru við mælingu þeirra . Því bjóða þau mun meiri og nákvæmari möguleika á lýsingu og greiningu en afmörkuð gögn . Ofangreind flokkun gagnategunda er sú sem mest er notuð í faraldsfræði en til viðbótar , einkum í gagnavinnslu , eru megindleg gögn oft einnig flokkuð eftir því hvort þau eru mæld á bilkvarða ( interval scale ) eða hlutfallskvarða . Gögn sem mæld eru á bilkvarða hafa það umfram raðtölugögn að vera í raun megindleg og jafnlangt er á milli gagnaflokka , gögnin liggja á skilgreindum jöfnum bilum . Dæmi um slíkt eru gögn sem mæld eru sem heilir tugir . Við vitum að á milli 30 og 40 er sama fjarlægð og milli 1010 og 1020 . Slíkir bilkvarðar byggjast á því að kvarðinn hafi núllpunkt og einingar . Hvorutveggja er þó afstætt , einingin er skilgreiningaratriði og núllið sömuleiðis , núllpunktur þýðir ekki að það sem verið er að mæla sé ekki til staðar . Sem dæmi má taka hitamæla ; mælieiningin er gráður og viðmiðunarpunkturinn er núll en núll gráðu hiti merkir ekki að hitastig sé ekki til staðar , aðeins að á þessum kvarða er hitastigið í núllpunkti . Hlutfallskvarði hefur einnig núllpunkt og skilgreinda einingu en hins vegar eru þau ekki afstæð . Núll á slíkum kvarða þýðir í raun að það sem mælt er sé ekki til staðar . Fjölmargar klínískar upplýsingar eru á þessu formi , svo sem hæð , þyngd , blóðrauðagildi . Í stuttu máli : samkvæmt almennri faraldsfræðilegri flokkun rannsóknargagna falla gögn í tvo meginflokka ( afmörkuð og samfelld ) . Afmörkuð gögn geta verið tvískipt eða margskipt . Margskipt gögn geta verið á þrennu formi : nafntölur , raðtölur og töluleg afmörkuð gögn . Nafntölugögn og raðtölugögn eru eigindleg en hin síðastnefndu eru megindleg . Samfelld gögn ( megindleg ) eru svo flokkuð frekar eftir því hvort um bilkvarða eða hlutfallskvarða er að ræða . Þessi umfjöllun hefur ekki aðeins flokkunarfræðilegt gildi ( ! ) heldur miklu fremur verulegt praktískt gildi þar sem hún er undirstaða þess hvers konar tölfræðilegum aðferðum má beita til úrvinnslu .